Boere kort ‘dringend hulp’ ná brande in LimpopoBeeste op die plaas Waterval buite Polokwane. (Foto: Verskaf) Ongeveer 17 vee- en wildboere boere buite Polokwane het ernstige skade gely toe verwoestende brande verlede Sondag (14 Augustus) op verskeie plase en kleinhoewes in dié omgewing uitgebreek en reg deur die week sporadies gewoed het. Na raming is meer as 50 000 ha in dié brande verwoes. Naomi Excell, bestuurder by Agri Letaba en ŉ administrateur by Agri Limpopo, sê sowat 2 000 stuks vee en 1 900 stuks wild is ook geraak. Die organisasies het intussen ŉ beroep gedoen op lede van die gemeenskap om voer-, lusern- en geld te skenk. “Hierdie boere het dringend hulp nodig,” het Excell Maandag aan Maroela Media gesê. Dit is nie in dié stadium duidelik hoe die brande ontstaan het nie, maar weens warm weerstoestande en sterk winde was dit onmoontlik om dit gekeer te kry. Na raming is sowat 50 000 ha verlede week in brande op plase en kleinhoewes buite Polokwane verwoes. (Foto: Verskaf) Kobus de Lange, ŉ boer wie se huurplaas suid van Polokwane in die Waterval-omgewing geleë is, sê al 200 ha op dié plaas is deur die vlamme verswelg. Hy meen hy is gelukkig dat daar nie tans diere van sy eie op die plaas wei nie, maar sê dat verskeie boere en inwoners groot skade gely het en dat baie beeste en wild nou geen kos oor het nie. Volgens De Lange is daar onder meer plase van 3 000 ha wat heeltemal afgebrand het. Hy sê daar het ook ŉ huis afgebrand terwyl nog ŉ inwoner wat voertuie op sy kleinhoewe herstel, ernstige skade aan strukture en voertuie op sy perseel gely het. “Daar was kwaai winde. Dit het in ŉ stadium ongeveer 40 km/h gewaai en die brande aangestoot dat dit 40 m tot 50 m spring en dan daar verder brand. Dis wat dit so moeilik gemaak het om die brande te bestry.”